Jw ersamen vorsichtigen walwysen mans borgermesteren vnd ra&#x0364;dmannen der stadh Reuel, vnsen bisunderen gunstigen guden vrunden, don wy borgermestere vnd radmanne der stad Abo vnsen vruntlyken groed myt vormoge alles guden, witlik vnd appenbar betugende jn vnd vormydelst dussen vnsen breue, dat vor vns in sittenden raed gekomen ys de ersamme bescheidene man Siffrid Kurrin, vnse medestoelbroder, vnd beclagede sick wo dat he in vorleden tyden vorkofft rechtes vnde redelicks koepes eyneme juweme medeborger genant Peter Lange, mylder gedechtnisse, eyn veyrde parth scheppes vor sestich vnd hundert marck Ryghes, dar wy eme to antwerden, offte he dar wetten to hade, des antworde he ya, vnd hadde myt sick dusse na gescreuen bescheidene manss Magnus Pollex, Siffrid Laurensson, Bendh Mickelsson, raedmanne, Caute Steffen, Mattis Grote vnd Jons Mure, borghere, de sworen vnd thugeden vor vns in sittenden rade stauedes edes, dat oen sodane koep witterlick were also vorgescreuen steyt vnd dat Siffride Kurren vorgheschreuen dar nicht mer wpp betaeld en sy dan twintich mark Righes; warvmme wy juwe ersame vorsichtigen wisheit vruntliken bidden, dat jwe ersame wisheit wol do vmme vnser vruntliken bede willen vnd vme der rechtverdicheit willen vnd helppen dussen breffwiser Siffrid he sine betalinge mochte krigen van zaligen Peters erffingen, wellick wy altyd gherne weder vmme thegen jw vnd de juwen vordeynen jn gelyken vnd anderen saken. Jn eyn tuechnisse der der (!) warheit so heb wy sulues witterliken vnser stad segel doen hangen an dessen breff, de gegheuen vnd gescreuen ys na der bort Cristi vnses Heren als men schreff dusentveyrhundert vnd eyn vnd negentich, des midweckens na deme feste vincula Petri.